b'\n_START_ARTICLE_\nWasenius (suku)\n_START_PARAGRAPH_\nWasenius (my\xc3\xb6s Vasenius) on suomalainen porvarissuku._NEWLINE_Suvun ensimm\xc3\xa4inen tunnettu j\xc3\xa4sen oli h\xc3\xa4meenlinnalainen porvari Matts Eerikinpoika (n. 1695\xe2\x80\x931743), joka k\xc3\xa4ytti 1740-luvulla sukunime\xc3\xa4 Wass\xc3\xa9n tai Waseen. H\xc3\xa4nen poikansa omaksuivat nimen muodossa Wasenius. Suku vaikutti h\xc3\xa4nen j\xc3\xa4lkeens\xc3\xa4 kahden polven ajan porvareina H\xc3\xa4meenlinnassa, mutta 1800-luvun alussa osa h\xc3\xa4nen pojanpojan pojistaan siirtyi Turkuun ja Helsinkiin. N\xc3\xa4ihin kuului muun muassa liikemies ja kirjakauppias Gustaf Otto Wasenius. H\xc3\xa4nen 1832 rakennuttamansa Annalan huvila Helsingiss\xc3\xa4 oli suvun omistuksessa vuoteen 1940.'